सिरोंज| दिनभर छाए बादल शुक्रवार शाम को कुछ देर के लिए बरसे। बारिश के बाद नगर के मौसम में ठंडक आ गई। इस सीजन में क्षेत्र में एक-दो बार ही अच्छी बारिश हुई है। हालांकि बादल और काली घटाएं आसमान पर लगभग हर दिन छा रही हैं लेकिन बिना बरसे और बूंदाबांदी करके ही लौट जाती हैं। बादलों की वजह से लोगों को तीखी उमस का सामना करना पड़ रहा है। लोगों को उमस से बचने के लिए तरह-तरह के जतन करना पड़ रहे हैं। इसी तरह की स्थिति शुक्रवार को भी नगर में बनी। शाम को एक बार फिर नगर में काली घटा छा गई। इसके बाद पहले बूंदाबांदी और फिर मध्यम गति की बारिश शुरू हो गई। बारिश का सिलसिला करीब 15 मिनट तक चला। इसके बाद फिर बूंदाबांदी का दौर शुरू हो गया।